ด่วน!”เทรดวอร์” ระอุ จีนประกาศเก็บภาษีนำเข้าสินค้าสหรัฐฯ ฉุดหุ้นเอเชีย-SET วูบหนัก 30 จุด
ด่วน! "เทรดวอร์" ระอุจีนประกาศเก็บภาษีนำเข้าสินค้าสหรัฐฯ ฉุดหุ้นเอเชีย-SET วูบหนัก 30 จุด เมื่อเวลา 15.28 น. ดัชนี SET อยู่ที่ 1,734.90 จุด ลดลง 30.34 จุด หรือ 1.72% มูลค่าซื้อขายที่ 6.86 หมื่นล้านบาท
4 เม.ย. 2561

ผู้สื่อข่าวรายงานว่า ดัชนีตลาดหุ้นไทย เมื่อเวลา 15.39 น. ดัชนี SET อยู่ที่ 1,734.90 จุด ลดลง 30.34 จุด หรือ 1.72% มูลค่าซื้อขายที่ 6.86 หมื่นล้านบาท
ทั้งนี้จากการตรวจสอบข้อมูลของ “ข่าวหุ้นธุรกิจออนไลน์” พบว่า ภาวะตลาดหุ้นประเทศไทย และตลาดหุ้นภูมิภาคเอเชียปรับตัวลดลงอย่างหนัก
โดย ดัชนี SSE Composite ตลาดหุ้นจีนอยู่ที่ระดับ 3,131.11 จุด ลดลง 5.52 จุด, +0.18% ดัชนี KOSPI ตลาดหุ้นเกาหลีใต้อยู่ที่ระดับ 2,408.06 จุด ลดลง 34.37 จุด, -1.41% ดัชนี FBMKLCI ตลาดหุ้นมาเลเซียอยู่ที่ระดับ 1,831.29 จุด ลดลง19.49 จุด, -1.05% ส่วนตลาดหุ้นฮ่องกงอยู่ที่ระดับ 29,518.69 ลดลง 661.41 จุด หรือ -2.19% และตลาดหุ้นสิงคโปร์ 3,344.30 ลดลง 67.44 จุด -1.98% ดัชนีจาการ์ตา ตลาดหุ้นอินโดนีเซีย อยู่ที่ระดับ 6,153.57 ลดลง 78.71 จุด หรือ -1.23% 
ทั้งนี้การที่ดัชนีปรับตัวลดลงคาดว่ามาจากการที่กระทรวงการคลังของจีนได้เปิดเผยรายการสินค้าของสหรัฐที่จะถูกเรียกเก็บภาษีนำเข้า ซึ่งประกอบด้วยสินค้า 106 รายการ 14 ประเภท รวมถึงถั่วเหลือง ,ยานยนต์ และเคมีภัณฑ์ โดย รัฐบาลจีนจะเก็บภาษีสินค้านำเข้าจากสหรัฐในอัตรา 25% ซึ่งเป็นอัตราเดียวกับที่สหรัฐเรียกเก็บจากจีน โดยการประกาศเก็บภาษีนำเข้าดังกล่าว เป็นไปตามที่ตัวแทนฝ่ายการทูตทางการค้าของจีนได้ระบุเอาไว้เช้าวันนี้
“จีนจะมีมาตรการออกมาเพื่อตอบโต้สหรัฐอย่างสมน้ำสมเนื้อ” ตัวแทนฝ่ายการทูตทางการค้าของจีนให้สัมภาษณ์กับสำนักข่าว CNBC เช้าวันนี้ (4 เม.ย.2561)
 
สำหรับความเคลื่อนไหวดังกล่าวมีขึ้นหลังก่อนหน้านี้ สำนักงานผู้แทนการค้าสหรัฐ (USTR) ได้เปิดเผยรายการสินค้าของจีนที่จะถูกเรียกเก็บภาษีนำเข้า คิดเป็นวงเงินรวม 5 หมื่นล้านดอลลาร์ โดยมีเป้าหมายที่จะบีบให้จีนผ่อนปรนกฎระเบียบด้านการค้าและการลงทุน
โดย USTR ระบุว่า สหรัฐจะเรียกเก็บภาษีนำเข้าสินค้าจากจีนในอัตรา 25% จำนวน 1,300 รายการ ตั้งแต่สินค้าอุตสาหกรรมเทคโนโลยี เช่น การแพทย์ การบิน และเซมิคอนดักเตอร์ ไปจนถึงสินค้าจำพวกเครื่องจักรและเคมีภัณฑ์ นอกจากนี้ มาตรการเรียกเก็บภาษีดังกล่าวยังครอบคลุมถึงสินค้าผู้บริโภคอย่างเครื่องซักผ้า เครื่องกวาดหิมะ และมอเตอร์ไซค์
อย่างไรก็ตาม มาตรการดังกล่าวยังไม่มีผลบังคับใช้ในทันที โดยบริษัทสหรัฐจะมีเวลาจนถึงวันที่ 22 พ.ค. ในการแสดงความคิดเห็นเพื่อคัดค้านประเด็นดังกล่าว ซึ่งทาง USTR จะเริ่มเปิดการรับฟังความเห็นจากประชาชนในวันที่ 15 พ.ค.นี้
            
 